Številka: 5446-1/2019/22

Datum: 12. 12. 2019

Zadeva: Poročilo o posvetu glede izvajanja EU ukrepa za pomoč najbolj ogroženim v obdobju 2021–2027

Izvajanje ukrepa za pomoč najbolj ogroženim v obdobju 2014–2020 se leta 2023 tudi finančno zaključi, zato se je na Ministrstvu za delo, družino, socialne zadeve in enake možnosti že pričelo s programiranjem ukrepa za novo finančno obdobje 2021–2027. Sodelovanje partnerjev je pri zasnovi ukrepa ključnega pomena, zato je MDDSZ 22. 11. 2019 organiziralo posvet in nanj povabilo predstavnike humanitarnih in nekaterih drugih organizacij oziroma institucij. Na posvetu so poleg predstavnikov MDDSZ sodelovali še predstavniki IRSSV, Rdečega križa Slovenije, Slovenske karitas, Vincencijeve zveze dobrote, Humanitarnega društva Hrana za življenje, Slovenske filantropije, ZPMS, Humanitarnega društva Adra, Društva Malteška pomoč Slovenija, Sibahe – slovenske banke hrane, mreže Vključen.si, Varuha človekovih pravic ter Inštituta Antona Trstenjaka.

Posvet je bil namenjen predstavitvi izvajanja ukrepa v tem programskem obdobju, predstavitvi predlaganih novosti pri izvajanju ukrepa v obdobju 2021–2027, predstavitvi socialnega položaja najranljivejših v Sloveniji ter razpravi o predlogih za izboljšave in spremembe izvajanja ukrepa v prihodnosti.

**Izvajanje ukrepa za pomoč najbolj ogroženim v obdobju 2014–2020**

Miha Sluga je predstavil trenutno izvajanje ukrepa, ki se sofinancira iz Sklada za evropsko pomoč najbolj ogroženim. Ukrep se izvaja od leta 2014, v tem času pa je prispeval k odpravljanju najhujših oblik revščine z zagotavljanjem nefinančne pomoči materialno in socialno najbolj ogroženim osebam in sicer v obliki paketov s hrano ter z izvajanjem različnih spremljevalnih ukrepov, ki spodbujajo njihovo socialno vključevanje. Ukrep v Sloveniji predstavlja enega izmed pomembnejših ukrepov za blaženje materialne in socialne stiske ljudi, saj zagotavlja sredstva za nabavo 70 % hrane, ki jo partnerski organizaciji Rdeči križ in Slovenska karitas razdelita svojim prejemnikom, ter hkrati predstavlja vstopno točko za socialno vključevanje in aktivacijo najbolj ranljivih oseb. Predstavljen je bil Operativni program za materialno pomoč najbolj ogroženim za obdobje 2014–2020, opisane so bile tri glavne vrste dejavnosti (nakup hrane, razdeljevanje hrane in izvajanje spremljevalnih ukrepov ter tehnična pomoč), poudarek pa je bil dan tudi vprašanjema, kdo je upravičen do pomoči ter kako se upravičenost do pomoči dokazuje.

**Programiranje EU ukrepa za odpravljanje materialne prikrajšanosti najbolj ogroženih v programskem obdobju 2021–2027**

Ministrstvo je pričelo s programiranjem ukrepa za novo obdobje s ciljem, da se z izvajanjem in črpanjem sredstev prične že v letu 2021 in tako zagotovi kontinuirano izvajanje ukrepa. Ukrep za odpravljanje materialne prikrajšanosti v novem obdobju je predstavila Kristina Krpan. Izpostavila je zakonodajni okvir njegovega izvajanja, tj. predlog Uredbe Evropskega parlamenta in Sveta o Evropskem socialnem skladu ESS+, ključne značilnosti predlaganega sklada ESS+, glavna načela ukrepa za odpravljanje materialne prikrajšanosti v novem obdobju ter ključne dokumente pri programiranju ukrepa v Sloveniji, hkrati pa opozorila, da bo obseg sredstev za ukrep nižji kot v trenutnem programskem obdobju. Predstavljena so bila tudi priporočila Evropskega računskega sodišča in Evropske komisije pri programiranju ukrepa: usmerjanje pomoči, zagotavljanje ustreznih in učinkovitih ukrepov za socialno vključevanje, zagotavljanje komplementarnosti z drugimi ukrepi ESS+ itd.

**Socialni položaj v Sloveniji 2018–2019**

Martina Trbanc je predstavila raziskave Socialni položaj v Sloveniji, ki jih od leta 2014 izvajajo na IRSSV. Namen raziskav je spremljanje dogajanja na socialnem področju in pregled sprememb socialnega položaja posameznikov in družin v Sloveniji v zadnjih letih s poudarkom na situaciji ranljivih kategorij in skupin. Predstavila je kazalnike življenjske ravni ter splošne ugotovitve raziskav po petih letih spremljanja. Na osnovi poročil o socialnem položaju so bile poudarjene skupine, ki so najbolj izpostavljene tveganju revščine.

**Pregled socialnih transferjev najbolj ogroženim skupinam**

Valentina Vehovar je predstavila kategorije prebivalstva z visokimi stopnjami tveganja revščine in vrste socialnih transferjev, ki jih te skupine prejemajo. Glede na tip gospodinjstva je kot bolj izpostavljene tveganju revščine izpostavila brezposelne samske osebe in upokojene samske ženske ter enostarševske družine, glede na delovno intenzivnost gospodinjstva pa delovno neintenzivno (in delno intenzivno) gospodinjstvo z vzdrževanimi otroki ter delovno neintenzivne samske osebe. Predlagala je tudi nove predloge glede povezovanja NVO in CSD pri socialnem vključevanju najbolj ranljivih oseb.

**Razprava**

Razprava se je osredotočala na izkušnje s trenutnim izvajanjem EU ukrepa ter na izkušnje humanitarnih organizacij z najbolj ranljivimi skupinami, ob tem se je poudarila tudi pomembna vloga prostovoljstva. Udeleženci so predstavili tudi nekaj idej, pomislekov in predlogov glede programiranja ukrepa v naslednjem programskem obdobju.

Peter Tomažič iz Slovenske karitas je kot ogroženi skupini izpostavil starejše osebe ter dolgotrajno brezposelne moške. Poudaril je, da je EU pomoč kot celota lahko zelo učinkovita, saj predstavlja prvo vstopno točko za najbolj prikrajšanje. S tem, ko prejemnik prevzame pakete hrane, se z njim lažje vzpostavi stik. Prav tako je posvaril, da bi reduciranje ciljnih skupin lahko privedlo do ustvarjanja še večjih razlik med nekaterimi ranljivimi skupinami. Na koncu je dodal, da žal en manjši del najbolj ranljivih ljudi zaradi različnih vzrokov kljub vsej pomoči in trudu ne bo vidno ali trajnejše napredoval – kar pa nujno pomeni, da je z vsemi ukrepi pri njih potrebno nadaljevati in ohranjati njihovo dostojanstvo.

Jože Kern iz Slovenske Karitas je opozoril, da se svetovanje (in druge aktivnosti) v okviru spremljevalnih ukrepov ne sme zreducirati le na posamezen pogovor ali dogodek. Z ljudmi se je potrebno ukvarjati dlje časa, saj se lahko tako spremlja tudi njihov napredek. Za to pa je potrebno imeti tako čas kot ustrezen kader. Izrazil je pomisleke glede vavčerjev, naročilnic in podobnih novih idej razdeljevanja hrane, saj z ljudmi tako ne bi imeli več stika in izgubila bi se poanta spremljevalnih ukrepov. Ljudje namreč pridejo, ko so v materialni stiski, in ko pridejo, se z njimi lahko tudi pogovorijo. Sami od sebe delavnice, izobraževanja in druge dejavnosti redkeje obiskujejo.

Mateja Lamovšek iz RKS je poudarila, da okoli dve tretjini hrane prihaja iz Sklada, ostalo dopolnjujejo z lastnimi viri. S spremljevalnimi ukrepi skušajo nagovoriti prejemnike, da se udeležijo drugih srečanj in delavnic. Svoje delavnice prilagajajo interesom udeležencev, poudarila je tudi pomembno vlogo prostovoljcev pri njihovem izvajanju. Tudi v prihodnje je potrebno razmisliti o pomenu in vlogi prostovoljstva – država jim mora zagotoviti spodbudo s kritjem osnovnih stroškov za delo. Humanitarne organizacije tega bremena niso sposobne kriti same.

Uroš Colja iz Humanitarnega društva Hrana za življenje je tudi poudaril pomen prostovoljcev ter ob tem dodal, da ti često niso dovolj usposobljeni. V humanitarnih organizacijah bi si želeli, da bi prostovoljcem poleg kritja stroškov zagotovili tudi osnovno usposabljanje. Tina Velišček iz Slovenske filantropije je izpostavila pomen dostave na dom tistim, ki po pomoč sami ne morejo priti. Ob tem je pojasnila, da bi se lahko več pozornosti namenjalo tudi donirani hrani oziroma presežkom hrane – tak način pridobivanja hrane naj bi bil bolj ekološki in hkrati cenejši. Alen Novit iz Sibahe – Slovenske banke hrane je tudi opozoril na pomen hrane iz donacij (npr. hrano tik pred rokom uporabe) ter na sodelovanje med humanitarnimi organizacijami, ob tem pa izpostavil nekaj problemov, kot so pomanjkanje kapacitet in pomanjkanje prostovoljcev. Želel bi več pomoči s strani države in lokalne skupnosti. Izrazil je nestrinjanje s trenutnim programom razdeljevanja hrane in spremljevalnih ukrepov v tistem delu, ki s svojimi zahtevami in pogoji onemogoča, da bi pri njem sodelovale oziroma ga izvajale tudi druge manjše humanitarne organizacije.

Roman Vučajnk iz Društva Malteška pomoč Slovenija je podal pogled na idejo vavčerjev, opozoril pa je tudi na romske skupnosti, kjer pomoč velikokrat ne pride do upravičenih prejemnikov, ampak konča drugje. Temu je pritrdil tudi predstavnik Slovenske Karitas in dodal, da se prostovoljci tu velikokrat soočajo s problemom varnosti, zato je v bodoče nujno sodelovanje z lokalno skupnostjo in CSD. Omenil je še, da je donirana hrana sicer pomembna, a da samo donirana hrana ne bi mogla zadovoljiti vseh potreb.

Marta Ramovš iz Inštituta Antona Trstenjaka je opomnila na osamljenost starejših ter na potrebo po usposabljanju prostovoljcev. Opozorila je še na eno ranljivo skupino: neformalni oskrbovalci (med njimi veliko žensk in brezposelnih), ki skrbijo za domače obnemogle in ostarele. Simon Smerkolj iz Vincencijeve zveze dobrote je izpostavil ostarele in brezdomce. Hrano v društvu pripravljajo skupaj z njimi (brezdomci sami s seboj prinesejo prejete pakete hrane). S tem jim dajejo občutek domačnosti, kar je pomembno za nadaljnje zaupanje.

Razprava se je nadaljevala z idejo, da je treba okrepiti programe socialnega vključevanja kot vmesne stopnje do programov socialne aktivacije, APZ itd. Tu bi pomembno vlogo morale imeti humanitarne organizacije. S tem bi se povezovali programi spremljevalnih ukrepov in drugi komplementarni programi/ukrepi socialne in kohezijske politike.

**Glavne ugotovitve: ukrep obstoječe pomoči najbolj ogroženim je uspešen. Pri tem veliko vlogo igrajo humanitarne organizacije in njihovi prostovoljci, katerim je v bodoče potrebno namenjati še več pozornosti. Pri pripravi programa za naslednje obdobje je potrebno zasledovati cilj, da se ukrep izvaja po preprostem sistemu, ki pa bi bil na terenu fleksibilen, raznovrsten in tako primeren za različne skupine najbolj prikrajšanih ljudi. Izogibati se je potrebno preveliki kontroli, odnos med MDDSZ in humanitarnimi organizacijami je potrebno graditi predvsem na zaupanju. Tudi zato je v bodoče potrebno le še krepiti partnerstvo med ministrstvom in humanitarnimi organizacijami.**

Pripravil:

Miha Sluga

Strokovni sodelavec